बम्बई में नया घर, नये लोग, नयी चमक थी, पर मेरे अंदर महीनों संतरों की तरह नागपुर महकता रहा। कभी सरोजिनी याद आती, कभी सम्मन। कभी अपना साइकिल चलाना याद आता तो कभी स्कूल के कौतुक जब सुधा केकरे, मंदा करंदीकर और आशा पाटकी कहतीं, ''मराठी सीखनी है तो पहले बोल के दिखाओ 'चांदी चा चमचा चांगला चकचकात आहे'। मराठी के च अक्षर का उच्चारण विशिष्ट था। वह च और स की संयुक्त ध्वनियों से बनता था। अगर कह दिया 'सांदी सा समसा' तो गलत होगा। तो मैं नहीं सीख पायी पर अपनी सहेलियों को यह पहेली पूछ कर निरुत्तार कर दिया करती मैं कहती, ''तुम बोल कर दिखाओ, 'शी सैल्ज सी शैल्ज आन द सी शोर' अथवा 'पके पेड़ पर पका पपीता'।''